На основу члана 24. став 1. тачка 2) Закона о избору народних посланика („Службени гласник РС”, број 14/22) и члана 17. став 6. Закона о избору председника Републике („Службени гласник РС”, број 14/22),

Републичка изборна комисија, на седници одржаној 12. фебруара 2022. године, донела је

**У П У Т С Т В О**

ЗА СПРОВОЂЕЊЕ ЖРЕБА ЗА УТВРЂИВАЊЕ РЕДОСЛЕДА КАНДИДАТА ЗА ПРЕДСЕДНИКА РЕПУБЛИКЕ НА ЛИСТИ КАНДИДАТА ЗА ИЗБОР ПРЕДСЕДНИКА РЕПУБЛИКЕ

**I. УВОДНА ОДРЕДБА**

**Предмет упутства**

**Члан 1.**

Овим упутством уређује се поступак спровођења жреба за утврђивање редоследа кандидата за председника Републике на листи кандидата за избор председника Републике у поступку спровођења избора за председника Републике.

**II. СПРОВОЂЕЊЕ ЖРЕБА ЗА УТВРЂИВАЊЕ РЕДОСЛЕДА КАНДИДАТА ЗА ПРЕДСЕДНИКА РЕПУБЛИКЕ НА ЛИСТИ КАНДИДАТА ЗА ИЗБОР ПРЕДСЕДНИКА РЕПУБЛИКЕ**

**Члан 2.**

(1) Жреб за утврђивање редоследа кандидата за председника Републике на листи кандидата за избор председника Републике (у даљем тексту: жреб) спроводи се на седници Републичке изборне комисије, најкасније 15 дана пре дана гласања.

(2) Жреб се спроводи у седишту Републичке изборне комисије.

(3) Жреб се спроводи без обзира на број присутних чланова и заменика чланова Републичке изборне комисије и на седницу на којој се спроводи жреб не примењују се одредбе Пословника Републичке изборне комисије о току седнице.

**Члан 3.**

(1) Жреб је јаван и преноси се на телевизијском програму Јавне медијске установе „Радио-телевизија Србије“.

(2) Право присуства жребу има по један представник сваког предлагача кандидата.

(3) Секретар Републичке изборне комисије је дужан да о времену и месту одржавања жреба благовремено обавести предлагаче кандидата и медије.

**Члан 4.**

За спровођење жреба Републичка изборна комисија благовремено припрема следећи материјал:

- два провидна бубња за жребање;

- непровидне кугле за жребање, чији је број два пута већи од укупног броја проглашених кандидата за председника Републике и које морају имати истоветне димензије, боју, масу и друге карактеристике;

- листове на којима су уписана имена и презимена свих проглашених кандидата за председника Републике;

- листове на којима су исписани бројеви од броја један па редом, закључно са бројем који одговара укупном броју проглашених кандидата за председника Републике.

**Члан 5.**

(1) Жребом руководи председник Републичке изборне комисије или, у случају његове одсутности или спречености, заменик председника Републичке изборне комисије.

(2) Жреб спроводе председник Републичке изборне комисије, заменик председника Републичке изборне комисије, секретар Републичке изборне комисије и заменик секретара Републичке изборне комисије или, у случају њихове одсутности или спречености, најстарији присутни чланови Републичке изборне комисије.

**Члан 6.**

Жреб се спроводи тако што се из једног бубња извлачи кугла у којој је лист са уписаним именом и презименом кандидата за председника Републике, а непосредно након тога из другог бубња извлачи кугла у којој је лист са уписаним редним бројем који ће тај кандидат имати на листи кандидата за избор председника Републике.

**Члан 7.**

(1) Руководилац жреба отвара поступак и утврђује да ли су присутни представници свих предлагача кандидата.

(2) Ако неко од представника предлагача кандидата није присутан, руководилац жреба ће утврдити да ли је тај предлагач кандидата уредно обавештен о месту и времену жреба.

(3) Пошто утврди да су присутни представници предлагача кандидата, односно да су одсутни предлагачи кандидата уредно обавештени, руководилац жреба поучава присутне о поступку жреба и утврђује да ли је материјал за спровођење жреба потпун и исправан.

**Члан 8.**

Руководилац жреба констатује и јавно саопштава:

- имена проглашених кандидата за председника Републике са називима њихових предлагача;

- да су бубњеви за жребање исправни и празни;

- да постоји потребан број исправних кугли за жребање;

- да је на сваком листу који је намењен за уписивање података о кандидату за председника Републике, одштампано име и презиме по једног од кандидата за председника Републике;

- да је на сваком листу који је намењен за уписивање редног броја на листи кандидата за избор председника Репубике, одштампан по један број, почев од броја један закључно са бројем који одговара укупном броју проглашених кандидата за председника Републике.

**Члан 9.**

(1) Сваки лист са именом и презименом кандидата за председника Републике се савија и ставља у куглу за жребање.

(2) Затворене кугле за жребање са листовима на којима су уписани подаци о кандидатима за избор председника Републике стављају се у један бубањ за жребање.

(3) Сваки лист са уписаним редним бројем на листи кандидата за избор председника Републике се савија и ставља у куглу за жребање.

(4) Затворене кугле за жребање са листовима на којима су уписани редни бројеви на листи кандидата за избор председника Републике стављају се у други бубањ за жребање.

(5) Радње описане у ст. 1-4. овог члана врше секретар Републичке изборне комисије односно заменик секретара Републичке изборне комисије.

**Члан 10.**

(1) Поступак жреба се спроводи вршењем следећих радњи:

- из бубња за жребање у којем се налазе имена кандидата за председника Републике, секретар Републичке изборне комисије, не гледајући у бубањ, извлачи куглу и предаје је председнику Републичке изборне комисије;

- из бубња за жребање у којем се налазе редни бројеви на листи кандидата за избор председника Републике, заменик секретара Републичке изборне комисије, не гледајући у бубањ, извлачи куглу и предаје је заменику председника Републичке изборне комисије;

- председник Републичке изборне комисије отвара куглу и чита име и презиме кандидата за председника Републике;

- заменик председника Републичке изборне комисије отвара куглу и објављује редни број који ће тај кандидат за председника Републике имати на листи кандидата за избор председника Републике.

(2) Поступак из става 1. овог члана се понавља све док се не извуку и последње кугле из бубњева за жребање.

**Члан 11.**

По спроведеном жребу председник Републичке изборне Комисије јавно саопштава жребом утврђени редослед кандидата на листи кандидата за избор председника Републике и констатује да је поступак жреба завршен, након чега закључује седницу Републичке изборне комисије.

**III. ЗАВРШНА ОДРЕДБА**

**Објављивање и ступање на снагу упутства**

**Члан 12.**

(1) Ово упутство се објављује у „Службеном гласнику Републике Србије“ и на веб-презентацији Републичке изборне комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

02 Број 013-459/22

У Београду, 12. фебруара 2022. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић